google/wiki40b huggingface dataset:
Serveris

Serveris – specialios paskirties kompiuteris ar programa, skirta kitų kompiuterių (klientų) aptarnavimui (neskirta asmeniniam naudojimui).
Dažniausiai išskiriamos kelios serverių rūšys (pagal paskirtį): failų serveriai (FTP, SMB etc.), pašto serveriai (POP3, SMTP, IMAP), tinklalapių serveriai (angliškai: web server [host]) (HTTP), duomenų bazių serveriai (SQL), aplikacijų serveriai, ir pan. Daugeliu atvejų tas pats kompiuteris gali atlikti visas šias funkcijas priklausomai nuo to kokias serverio programas įdiegsime.
Serverių naudojimas pagrįstas client - server architektūra: kliento programa prisijungia prie serverio, skirto tam tikrai užduočiai, ir siunčia pastarajam įsakymus (užklausas), kurie vykdomi. Dėl tokio išskyrimo galima lengvai organizuoti daugelio vartotojų bendrą darbą, efektyviau panaudoti skaičiavimo resursus, padidinti sistemų patikimumą ir pan. Dėl darbo pobūdžio bei saugumo reikalavimų serveriuose dažniausiai naudojamos specifinės operacinės sistemos (UNIX, Linux, NetWare ir pan.), nors kartais būna ir serverių, naudojančių įprastas Windows ar Mac OS sistemas. Dėl tų pačių saugumo, patikimumo ir daugelio vartotojų greito aptarnavimo reikalavimų serverių programinė įranga yra diegiama į specialiai tam skirtas mašinas (kompiuterius), kurių techninė įranga yra galingesnė, patikimesnė ir labiau apsaugota nuo techninių gedimų ir pašalinių trukdžių. Dėl šios priežasties šios specializuotos sistemos taip pat vadinamos serveriais.
Senesniais laikais serveris turėjo būti specializuota, didesnio našumo mašina. Šiuo metu esant nedidelei apkrovai serverio funkcijas neblogai atlieka ir įprastas kompiuteris, jei jis gerai parengtas nenutrūkstamam darbui.
Serveriu taip pat vadinama tokiame kompiuteryje veikianti specialios paskirties programa, kuri sąveikaudama su kompiuteriniu tinklu atlieka aukščiau išvardintus veiksmus (pavyzdžiui, Apache serveris). Paleidus tokią programą bet kuriame kitame interneto jungtį turinčiame kompiuteryje, jis taip pat pavirsta serveriu. Toks „anarchistinis serveris“ pasiekiamas iš bet kurios pasaulio vietos pagal jo IP adresą; žodinio vardo jis neturi. Priklausomai nuo konfigūracijos, IP adresas gali būti pastovus arba keistis kiekvienąkart įjungiant kompiuterį. P2P sistemose kiekvienas kompiuteris taip pat yra iškart ir klientas, ir serveris.
Dirvožemio chemija

Dirvožemio chemija – dirvotyros šaka, tirianti dirvožemio mineralinių ir organinių cheminių junginių sudėtį, sandarą, savybes, jų kitimą, vykstant dirvodarai ir naudojant dirvožemį.
Ji naudojama tiriant mineralų irimą, organinių liekanų mineralizaciją, humuso susidarymą, cheminių elementų ir junginių migraciją, augalų mitybą, dirvožemio koloidus ir sorbciją, dirvožemio užterštumą radioktyviomis ir nuodingomis medžiagomis. Dirvožemio chemija susijusi su agrochemija. Padeda tirti dirvožemių genezę, klasifikuoti dirvožemius, juos racionaliai naudoti.
Limos departamentas

Istorija

Departamento teritorija gyvenama nuo gilios senovės. Čia klestėjo Limos, Čankajaus, Marangos kultūros. Iš tų laikų išlikusios religinio centro Pačakamako liekanos. Taip pat randama pirmadžių, gyvenviečių liekanų, geoglifų. Vėliau regionas tapo Inkų imperijos periferija.
Teritorijos reikšmė išaugo, kai Fransisko Pisaro vadovaujami konkistadorai išsilaipino Kostoje. Rimako žiotyse jie įkūrė Limos miestą, kuris užkariavus Peru tapo vicekaralystės sostine.
Limos departamentas 1821 m. įkurtas Chosė de San Martino dekretu. Limos provincija atsiskyrė 2002 m.

Geografija

Didesnioji departamento dalis yra sausringoje pakrantės srityje, vadinama Kosta. Už 20-30 km į rytus nuo jūros prasideda Andų kalnai. Vietomis kalnų grandinės pasiekia jūrą ir suformuoja stačius skardžius. Aukščiausia departamento vieta – Huakšašo kalnas (5654 m).
Nuo Andų link vandenyno teka keletas nedidelių, tačiau svarbius žemdirbystės slėnius sudarančių upių. Tai Pativilka, Uarmėjas, Čiljonas, Rimakas, Kanjetė. Sausrų metu daugelis upių išdžiūsta, o po liūčių sukelia smarkius potvynius.
Klimatas subtropinis, karštas. Pakrantėje nuo gegužės iki gruodžio pastoviai tvyro debesys, oro drėgnumas pakyla virš 80 %, susidaro dulksna, tuo tarpu kalnų vietovėse būna pakankamai saulėta ir karšta. Žiemą temperatūra vyrauja ~14 °C. Vasarą debesys prasisklaido, oras atšyla vidutiniškai iki 25 °C.
Pakrantėse būdingos skurdžios pusdykumės, o Andų šlaituose drėgnieji miškai ir krūmynai – junga.

Ekonomika

Limos departamentas – svarbiausias ekonominis ir finansinis šalies centras. Taip pat svarbią ekonomikos dalį užima žemės ūkis: auginama medvilnė, cukranendrės, vaisiai, soja. Pramoninė žvejyba, jūros gerybių gaudymas. Gyvulininkystė. Pramonė: žuvies miltų, aliejaus, gamyba, metalurgijos, naftos rafinavimo, tekstilės pramonė. Įrengta keletas vandens ir šiluminių jėgainių.
Pranas Hodelis

Pranas Hodelis (1889 m. Čekiškėje, Kauno raj. – 1950 m. birželio 19 d. North Arlingtone, Niujorke, JAV) – vargonininkas ir chorvedys.

Biografija

1913 m. atvyko į JAV pas brolį Joną Hodelį, kuris Praną pasikvietė į Filadelfiją. Kadangi Jonas jau gerokai buvo pažengęs muzikoje, ėmėsi mokyti ir savo brolį.
Vėliau apie trejus metus vargonuoti mokėsi pas lietuvių vargonininkus Jersey Cityje, NY, ir Harrisone, NY. Minėtuose miestuose pradėjo ir vargonininkauti.
Vargonininkaudamas Dievo Motinos Sopulingosios lietuvių parapijoje Karney, NY, daug dirbo su jaunimu, įkūrė klubą „Baltoji lelija“, kurio pagrindinis tikslas buvo suorganizuoti chorą ir rengti lietuviškus vakarus – koncertus. Daug nuveikė ir su minėtos parapijos mišriuoju choru (50 dalyvių), kuris vėliau buvo pavadintas „Birutės“ vardu. Choras giedojo bažnyčioje, statė operetes: Stasio Šimkaus „Išeivis“ – 1927 m., „Čigonai“ – 1928 m. ir kt.), rengė koncertus, dalyvavo tautiniuose minėjimuose. 1940 m. rugsėjo 29 d. su parapijos choru surengė koncertą kolektyvo gyvavimo 40-mečio proga.
Nuo 1921 m. buvo ALRK Vargonininkų sąjungos narys (taip pat Niujorko-Niudžersio provincijos narys), 1926 m. išrinktas Seimo pirmininku, buvo Centro valdybos iždo globėjas. Buvo įkūręs nedidelę spaustuvę, kurioje leido savaitraštį „Amerika“. Paskutiniuosius savo gyvenimo metus praleido Newarke, NJ.
Rusijos Federacijos Federalinės saugumo tarnybos Kontržvalgybos tarnyba

RF FSB Kontržvalgybos tarnyba (Служба контрразведки) originalo kalba trumpinama "СКР" - viena iš pagrindinių centrinio FSB tarnybų, užtikrinanti kontržvalgybos funkciją Rusijos viduje. FSB Kontržvalgybos tarnybos pavadinimas ir struktūra atsirado 2004 m. liepos mėn. kai eilinės FSB centrinio aparato reorganizacijos metu vietoje Kontržvalgybos departamento buvo įkurta tarnyba.
Žinomas Kontržvalgybos tarnybos viršininkas - armijos generolas Olegas Vladimirovičius Syromolotovas (Олег Владимирович Сыромолотов).

Šaltiniai

FSB struktūra (rus.)
Levas Levickis

Biografija

Gimė 1929 m. rugpjūčio 15 d. Kaune. 1941 m. pateko į Tatarstaną. 1952 m. baigė filologijos studijas Leningrado universitete. 1957 m. mokėsi Maksimo Gorkio Literatūros institute. 1965 m. tapo TSRS rašytojų sąjungos nariu. Dirbo žurnalo Новый мир redakcijoje. Rašė straipsnius į žurnalus Октябрь ir Дружба народов. Nuo 1997 m. gyveno Los Andžele, kur ir mirė 2005 m. gegužės 13 dieną.
Alice Arno

Biografija

Arno gimė Lenkijoje, prancūzų natūralistų šeimoje. Užaugusi liberalioje aplinkoje, ji savo karjerą pradėjo pozuodama apsinuoginusi vyrų žurnalams. 1969 m., pradėjusi vaidinti kine, ji taip pat dažniausiai atlikdavo nedidelius vaidmenis, kuriuose reikėdavo nusirengti. Kartu su Lina Romay ir Monica Swinn ji tapo vienomis ryškiausių „seksploitation“ žanro aktorių, o geriausiai žinomi jos vaidmenys buvo režisieriaus Jesus Franco filmuose.
Alice sesuo Chantal Broquet irgi tapo aktore bei modeliu, o jos abi kartu nusifilmavo dešimtyje filmų. Seserys kartu pasitraukė iš kino, kuomet eksploatacinio žanro filmuose ėmė daugėti pornografinių scenų. Alice paskutinį kartą pasirodė ekrane 1977 m., būdama 31.
Dilbis

Dilbis (lot. antebrachium) – rankos dalis, esanti tarp žasto ir plaštakos. Sudaro du kaulai: alkūnkaulis (ulna) ir stipinkaulis (radius). Alkūnkaulis turi masyvią ataugą – alkūnę (olecranon).
Pravydžiai

Istorija

Manoma, kad Pravydžiai įkurti XVI a. vid., Valakų reformos metu. Minimi 1664 m. Deltuvos dvaro inventoriuje (būta 150 ha sodybinės ir 5 ha priimtinės žemės). Tais metais kaimas buvo atskirtas nuo Deltuvos dvaro ir parduotas Kauno apskrities maršalkai Rapolui Zigmantui Skorulskiui. 1744 m. Vilniaus vyskupijos sinodo leidinyje minimas Pravydžių kaimas. 1881–1888 m. valstiečių savininkų žemė atskirta nuo dvarininko Charmansko valdų ir padalyta į 12 sklypų.
XIX a. vid. čia būta 10 sodybų, 1939 m. – 21. 1920–1974 m. veikė Pravydžių pradinė mokykla.
Nacionaldemokratų partija

Istorija

Įkurta 1999 m. iš Lietuvių tautininkų sąjungos pasitraukusio buvusio jos pirmininko Rimanto Smetonos. 2001 m. Nacionaldemokratų partijos pirmininku tapo Nepriklausomybės akto signataras Kazimieras Uoka, 2002 m. – Mindaugas Murza, iki tol nesėkmingai mėginęs įteisinti savo vadovaujamas politines nacionalistines organizacijas įvairiais pavadinimais: Lietuvių nacionalsocialinės vienybės sąjungą bei Lietuvių nacionalsocialinę partiją.
Mėgindami legalizuotis, M. Murzos vadovaujami nacionalistai iš pradžių buvo įstoję į Gyvenimo logikos partiją, tačiau vėliau perėjo į Nacionaldemokratų partiją. Kaip įprasta nacionalistiniams politiniams judėjimams, iš tos partijos liko tik senas pavadinimas: realią valdžią perėmė M. Murzos šalininkai. Oficiali ideologija – „nuosaikus nacionalizmas". 
Abu ankstesnieji jos vadovai, R. Smetona ir K. Uoka, iš šios partijos – pasitraukė: R. Smetona – į Lietuvos valstiečių liaudininkų sąjungą bei vėliau - į TT, K. Uoka – į Lietuvių tautininkų sąjungą.
Nacionaldemokratų partija pasižymėjo viešomis antisemitinėmis akcijomis - pvz., 2002 m. rugsėjo 26 d. Panevėžyje vykusiame mitinge, į kurį susirinko daugiau 50 partijos narių ir šalininkų, buvo skanduojami prieš žydus nukreipti šūkiai. Turtinių skirtumų mažinimą siūlė spręsti ne per mokesčių politiką, bet ragindama skurdesniuosius Lietuvos visuomenės sluoksnius tapti aktyvesniais, skatinant jų verslumą, tokiu būdu pritraukiant marginalizuotus visuomenės sluoksnius.
2006 m. gruodžio 21 d. atsistatydinus iš LNDP pirmininko pareigų Mindaugui Murzai, laikinai einančiu LNDP pirmininko pareigas tapo Andrius Račkauskas.
2007 m. birželio mėn. 17 d. įvykusiame partijos suvažiavime buvo išrinkta nauja vadovybė. Partijos pirmininku tapo Žilvinas Razminas.
Po Šiauliuose 2008-12-06 įvykusios Tautinių jėgų konferencijos "Tautos jėga vienybėje" ir po 2009-01-03 įvykusios LNDP konferencijos, 2009-01-24 įvykusiame LNDP suvažiavime, siekiant, kad Tautinė Vienybė būtų ne tik simboliškai deklaruojama ir propaguojama, o realiai įgyvendinama darbais, balsų dauguma priimtas galutinis sprendimas susijungti su Vieninguoju Lietuvių Nacionaldarbininkų Sąjūdžiu (VLNDS) bei vadovautis VLNDS parengta programa ir įstatais.
2011 m. kovo 20 d. Šiauliuose buvo įkurta Lietuvių Tautos Sąjunga (LITAS), kurios pagrindą sudarė VLNDS.
Tungis

Istorija

XVII a. 2-ojoje pusėje čia įkurta tvirtovė, pastatytas tiltas. Vėliau nutiestas svarbus kelias, dabartinės magistralės Daka–Maimansinghas ruožas.
BMW X6

BMW X6 – BMW AG gaminamas prabangus padidinto pravažumo automobilis, pristatytas rinkoje 2008 m. Patys gamintojai savo kūrinį pristato kaip pirmajį pasaulyje Sports Activity Coupe. Jis yra šiek tiek platesnis ir ilgesnis už BMW X5, tačiau daug žemesnis už pastarąjį modelį. 2009 m. pasaulį išvydo ir BMW X6 M klasės automobilis.
Europos Aplinkos Agentūra

Europos aplinkos informacijos ir stebėjimo tinklas

Europos aplinkos informacijos ir stebėjimo tinklas yra Europos Aplinkos Agentūros partneris. EAA yra atsakinga už šio informacijos ir stebėjimo tinklo plėtotę bei jo veiklos koordinavimą. EAA glaudžiai bendradarbiauja su pagrindiniais nacionaliniais centrais, paprastai tai yra nacionalinės aplinkos agentūros ir šalių narių aplinkos ministrai.
Nacionaliniai centrai yra atsakingi už nacionalinių informacijos centrų koordinavimo tinklus.  Iš  viso yra apie 1000 ekspertų iš daugiau nei 350 nacionalinių institucijų ir kitų įstaigų, tvarkančių informaciją, susijusią su aplinka.
Be nacionalinių centrų ir nacionalinių informacijos centrų, Europos aplinkos informacijos ir stebėjimo tinklas šiuo metu apima šešis Europos centrus: oro ir klimato kaitos, biologinės įvairovės, klimato kaitos poveikio, pažeidžiamumo ir prisitaikymo, vandens, žemės naudojimo bei tvaraus vartojimo ir gamybos.

Kasmetinis biudžeto patvirtinimo procesas

2012 metų vasario mėn. Europos Parlamento Biudžeto kontrolės komitetas paskelbė ataskaitos projektą, kuriame nurodė susirūpinimą keliančias sritis, dėl  2010 m. biudžetinių lėšų naudojimo. EAA vykdančioji direktorė atmetė kaltinimus dėl pažeidimų.
2012 metų kovo 27 dieną Europos Parlamento nariai balsavo dėl ataskaitos ir išreiškė nuomonę dėl Agentūros ir NVO bendradarbiavimo aplinkosaugos srityje.  2012 metų spalio 23 dieną Europos Parlamentas (EP) balsavo ir patvirtino 2010 metų Europos aplinkos agentūros biudžetą.

Tarptautinis bendradarbiavimas

Be 32 šalių narių ir 7 bendradarbiaujančių šalių (Vakarų Balkanuose), EAA taip pat bendradarbiauja ir skatina partnerystę su savo kaimynėmis ir  kitomis šalimis bei regionais (daugiausia su Europos kaimynystės politikai priklausančiomis šalimis).
Darbuotojų pagalbos programos narės: Baltarusija, Ukraina, Moldova, Armėnija, Azerbaidžanas, Gruzija.
Viduržemio jūros šalių sąjungos narės: Alžyras, Egiptas, Izraelis, Jordanija, Libanas, Libija, Marokas, Palestinos savivalda, Sirija, Tunisas.
Kitos Europos kaimynystės politikos narės: Rusija.
Centrinės Azijos valstybės: Kazachstanas, Kirgizija, Tadžikistanas, Turkmėnistanas, Uzbekistanas.

Literatūra

Hix S. Europos sąjungos politinė sistema. - Vilnius: Eugrimas, 2006. - 298 p.

Šaltiniai

^European Network of the Heads of Environment Protection Agencies.
^Draft Report on discharge in respect of the implementation of the budget of the European Environment Agency for the financial year 2010
^International Coopperation.
Sport Luanda e Benfica

Istorija

Įkurtas 1922 m. Luandoje. S.L. Benfica (Luanda) arba Sport Luanda e Benfica pavadinimu. Yra rungtyniavę Saneamento Rangol pavadinimu.
Kartą iškovojo šalies futbolo taurę (2014 m.).
Kartą iškovojo šalies futbolo supertaurę (2007 m.).
2016 m. Girabola pirmenybėse užėmė šeštą vietą, bet turėjo finansinių problemų ir pasitraukė iš elito diviziono.
Munreikeris

Priešistorė

Filmo „Šnipas, kuris mane mylėjo“ titruose buvo skelbiama, kad sekantis filmas vadinsis „Tik dėl tavo akių“, tačiau prodiuseriai, paskatinti 1977 metais pasirodžiusių „Žvaigždžių karų“, nusprendė kurti taip pat kosminės tematikos „Munreikerį“, atidėdami „Tik dėl tavo akių“ iki 1981 metų.
Ianas Flemingas, originalią istoriją sukūręs dar 1954 metais, 1955-aisiais pardavė jos autorines teises Johnui Payne‘ui ir „Rank Organisation“ už 10 000 svarų (188 775 svarai dabartiniu kursu), sumą išmokant lygiomis dalimis per 9 mėnesius. Payne‘as buvo pirmasis, susidomėjęs idėja kurti filmus apie Džeimsą Bondą, tačiau vėliau atsisakė, matydamas, kad jam nepavyks įsigyti teisių į visus kūrinius apie agentą 007. 1959 metais, nepavykus deryboms, Flemingas išpirko teises atgal, kad po to parduotų jas Harry Satlzmanui.
Kaip ir keliuose paskutiniuose filmuose, „Munreikeryje“ beveik neliko užuominų į originalų Flemingo romaną, išskyrus Hugo Draxo vardą, o pats filmas tapo labiau mokslinės fantastikos kūriniu. 2002 metais pasirodžiusiame „Mirk kitą dieną“ yra kelios sąsajos ir personažai iš Flemingo romano.
Pirmąją scenarijaus versiją parašė Tomas Mankiewiczius, tačiau vėliau jį perrašė Christopheris Woodas. Kelios Mankiewicziaus sugalvotos scenos vėlai buvo panaudotos kituose filmuose: „Žvilgsnyje į žmogžudystę“ – gaudynės Eifelio bokšte ir Aštunkojytėje – filmo įžanginis veiksmas.
1979 metais Woodas išleido scenarijaus pagrindu sukurtą romaną „James Bond and Moonraker“. Skirtinai nuo ankstesnio kūrinio „James Bond, The Spy Who Loved Me“, šis romanas yra artimas filmo siužetui.

Filmavimas

Siekiant išvengti didelių mokesčių, pagrindiniai filmavimo darbai buvo atlikti ne „Pinewood Studios“ studijoje Londone, o Prancūzijoje. Taip pat buvo filmuojama Venecijoje, Gvatemaloje, Kalifornijoje bei Rio de Žaneire. Kosminio centro filmavimui kūrėjams buvo leista filmuoti Kenedžio kosmoso centre, Floridoje.
„Munreikeris“ tapo pirmuoju filmu apie Bondą, išleistu VHS formatu ir vienu pirmųjų, vėliau perleistu DVD.

Muzika

Filmo dainą trečią kartą atliko Shirley Bassey (ankstesnieji buvo „Auksapirštis“ ir „Deimantai amžiams“). Kiti kandidatai įrašyti titulinį kūrinį buvo Kate Bush ir Frank Sinatra.
Opozicija (astronomija)

Opozicija – astronomijos terminas, nusakantis tokią planetos padėtį, kai Saulė, Žemė ir planeta yra vienoje linijoje, tačiau Saulė ir planeta, žiūrint iš Žemės yra priešingose pusėse.
Opozicijoje gali būti tik išorinės planetos. (Vidinės planetos Žemei yra Merkurijus ir Venera). Opozicijoje esanti planeta yra matoma visą naktį ir kulminuoja apie tikrąjį vidurnaktį. Opozicijos metu planeta yra arčiausiai stebėtojo.
Kultuvė (laikraštis)

Istorija

Ėjo kartą per metus balandžio 1-ąją. Leido ir redagavo Mikas Bagdonas, Alfonsas Vytautas Braziulis, Juozas Pajaujis-Javis, Petras Tarulis, Jonas Strazdas. Išėjo įvairiais pavadinimais: „Krizės kultuvė“ (1932 m.) „Kultuvės aidas“ (1933–1934 m.) „Kultuvė iš Vilniaus“ (1940 m.) „Į Kultuvę“ (1942 m.). Spausdino Valstybės spaustuvė, Varpo, Spindulio, V. Atkočiūno, M. Adomavičiaus, Rašto spaustuvė, „Žaibo“ spaustuvė Kaune bei Švyturio spaustuvė Vilniuje.
Kostionkų stovyklos

Kostionkų stovyklos arba Kostionkų-Borševo stovyklos – grupė vėlyvojo paleolito stovyklų Dono dešiniajame krante, į pietus nuo Voronežo, Kostionkų ir Borševo (arba Borščevo) kaimų teritorijoje.

Stovyklos

Kostionkų-Borševo stovyklos užima apie 10 km² plotą, kuriame surasta daugiau, kaip 60 stovyklų, datuojamų 38 000-13 000 m. pr. m. e. Tai ankstyviausias Rytų Europoje žinomas vėlyvojo paleolito archeologijos paminklas. Svarbiausio yra Kostionkų 1, 8, 9, 11, 12, 14, 17, 21 stovyklos, kai kurios jų turi po 4-5 kultūrinius sluoksnius, priskiriamus įvairioms archeologinėms kultūroms.
Kostionkų stovyklas 1879 m. atrado Ivanas Poliakovas. Nuo XIX a. pabaigos jos tiriamos (tyrė A. Spicynas, S. Zamiatninas, P. Jefimenko). Kai kuriose stovyklose rasta medinių antžeminių ir šiek tiek į žemę įleistų medinių būstų su židiniais viduryje liekanų. Kostionkų 4 ir 8 stovyklose nedideli būstai buvo statyti grupėmis. Kostionkų 9 stovykloje aptiktas ir ištirtas didelis apskritas, 9 m skersmens pastatas, statytas iš mamuto kaulų. Stovyklose rasta daug akmeninių ir kaulinių ginklų, meno dirbinių iš mamuto durklų ir akmens (moters, vadinamos Veneros ir žvėrių figūrėlių), kabučių iš pragręžtų žvėrių dantų. XX a. viduryje buvo aptikta mirusiųjų (palaidoti suriesti ar sėdintys) kapų, kurių ankstyviausi datuojami 38 000-33 000 m. pr. m. e. Šio laikotarpio palaidojimų Rytų Europoje daugiau nežinoma.
Eckhart Tolle

Biografija

Eckhartas Tolle gimė Vokietijoje ir ten praleido trylika gyvenimo metų. Vėliau jis persikėlė gyventi į Ispaniją ir metęs mokyklą užsiėmė savišvieta. E. Tolle sulaukęs 19 metų persikėlė gyventi į Angliją bei galiausiai įstojo į Kembridžo universitetą, bet doktorantūros studijų neužbaigęs pasitraukė iš akademinio pasaulio.
Anot jo, būdamas 29 m., jis patyrė dvasinį nušvitimą. Po šio įvykio jis gilinosi į įvairių religijų šventraščius bei glaudėsi budizmo mokymų centruose, kol galiausiai tapo dvasiniu mokytoju. Jo mokymų esmę apima sąmoningumo meditacija.
Privalomojo sveikatos draudimo fondas

Privalomojo sveikatos draudimo fondas (PSDF) - sveikatos draudimo fondas, disponuojantis valstybės biudžeto lėšomis, skirtomis asmenų privalomajam sveikatos draudimui ir asmenų sveikatos priežiūros paslaugoms apmokėti.
Juozas Storpirštis

Biografija

1965 m. baigė Marijampolės 4–ąją vidurinę mokyklą, 1969 m. Lietuvos kūno kultūros institutą.
1969–1970 m. Marijampolės Vaikų ir jaunimo sporto mokyklos krepšinio treneris. 1970–1971 m. Jonavos Statybos valdybos Nr. 1 inžinierius, nuo 1971 m. Jonavos Jeronimo Ralio vidurinės mokyklos (nuo 2011 m. gimnazijos) kūno kultūros mokytojas, Jonavos sporto mokyklos treneris. Jonavos „Statybos“ treneris konsultantas, II tautinės olimpiados krepšinio čempionų vyr. treneris. 2000–2003 m. Jonavos rajono savivaldybės tarybos narys.
Nuo 1984 m. FIBA teisėjas, nuo 2000 m. FIBA komisaras.
Nuo 1998 m. Lietuvos socialdemokratų partijos Jonavos rajono skyriaus narys.
Mangaja

Mangaja (angl. Mangaia) – vulkaninė sala Ramiajame vandenyne, priklausanti pietinei Kuko salų grupei, labiausiai nutolusi į pietus.

Geografija

Geologai salą laiko seniausia vandenyne – 18 mln. metų. Virš jo dugno iškilusi 4750 m. Sausumos plotas – 51,8 km². Saloje dominuoja centrinė vulkaninė plynaukštė, apsupta fosilizuoto koralinio rifo (makatea), kurio uolos iškyla į 60 m aukštį. Tarp jų gausu požeminių olų su stalaktitais ir stalagmitais. Aukščiausia salos kalva Rangi-motia virš jūros lygio iškilusi 169 m. Pietinėje salos dalyje telkšo gėlavandenis ežeras Tiriara.
Salą sudaro 6 administraciniai rajonai: Tava'enga, Karanga, Ivirua, Tamarua, Veitatei, Kei'a. Jie dar skirstomi į smulkesnius administracinius vienetus tapere. Mangajoje gyvena apie 700 žmonių. Salos sostinė – Oneroa kaimas vakarinėje salos pusėje, kitos 2 gyvenvietės – Tamarua pietuose ir Ivirua šiaurės rytuose. Mangajoje moterys iš spalvingų kriauklelių gamina garsius Kuko salose vėrinius, kitus papuošalus, kuriuos įsigyja salos svečiai. Vietiniams žmonėms svarbus pragyvenimo šaltinis yra kokoso riešutai. Antropologų dėmesį čia patraukia daug pasakojamų legendų ir mitų. Vartojamos Kuko Salų maorių ir anglų kalbos.

Istorija

Iki pirmųjų misionierių apsilankymo saloje gyveno karingai nusiteikusios gentys, kurios varžėsi dėl žemių ir maisto šaltinių. Rašytiniuose šaltiniuose minimas pirmasis iš europiečių 1977 m. čia apsilankė kapitonas Džeimsas Kukas, kuris nebuvo sutiktas svetingai. 1823 m. čia priešiškai buvo sutiktas ir misionierius Džonas Viljamsas. Nors 1988 m. saloje buvo paskelbtas britų protektoratas, vietinės gentys dar ilgai nepakluso centrinei valdžiai.
Nepolomicės

Istorija

Mieste yra išlikusi viduramžių pilis, kurią statė kaip karaliaus Stepono Batoro medžioklės rezidenciją.
1773 m. po Pirmojo Žečpospolitos padalinimo miestas buvo prijungtas prie Austrijos imperijos.
Po Pirmojo pasaulinio karo (1919 m.) miestas atiteko Lenkijai. 2015 m. duomenimis, gyventojų skaičius buvo 14 700.
Intymaus nesiūlyti

Siužetas

Vieną rytą apsireiškė Ivano tėvukas ir pranešė, kad nebesidalins savo tarnaite su sūnumi, kad nuo šiol namų tvarkymu tegul rūpinasi pats sūnus. „Už vieną algą, du namus prižiūrėti per daug!“. Tada jaunuolis nusprendė parašyti skelbimą, kad ieško nuomininkės, kuri galės gyventi dykai, bet už tai privalės gaminti ir tvarkyti namus. Pageidautina, kad neturėtų aukštojo mokslo diplomo. Intymaus nesiūlau. Visokie frykai norėjo dykai nuomotis būstą, o Marusia atėjo su pyragu, pasirodė miela mergina. Ji sumelavo, kad dirba pyragų kepėja. Tu ne mano skonio, vienas kitam pasakė ir kartu gyveno. Marusia buvo susižavėjusi savo kolega ir bandė atkreipti dėmesį į save, o Ivanas domėjosi savo biuro darbuotoja Aliona.